b"\n_START_ARTICLE_\nJoan Genesc\xc3\xa0 i Llongueras\n_START_SECTION_\nBiografia\n_START_PARAGRAPH_\nVa fer els primers estudis a l'Escola Municipal Soler i Palet i a l'Acad\xc3\xa8mia de Cultura Pr\xc3\xa0ctica de Terrassa. El 1976 es va graduar en enginyeria qu\xc3\xadmica a l'Institut Qu\xc3\xadmic de Sarri\xc3\xa0 amb una tesi sobre el mecanisme i cin\xc3\xa8tica an\xc3\xb2dica del pal\xc2\xb7ladi en el medi aqu\xc3\xb3s. De 1977 a 1980 fou professor ajudant el departament de Cristal\xc2\xb7lografia i Mineralogia de la Universitat Aut\xc3\xb2noma de Barcelona._NEWLINE_El 1980 fou contractat com a professor visitant de la Facultat de Qu\xc3\xadmica de la Universitat Nacional Aut\xc3\xb2noma de M\xc3\xa8xic (UNAM), on va posar en funcionament el Laboratori d'Electroqu\xc3\xadmica. El 1982 es va casar i va fixar la seva resid\xc3\xa8ncia definitivament a M\xc3\xa8xic, on va entrar a formar part del Departament d'Enginyeria Metal\xc2\xb7l\xc3\xbargica de la UNAM, on tamb\xc3\xa9 va fundar el Laboratori de Corrosi\xc3\xb3 amb Javier \xc3\x81vila Mendoza el 1983. Tamb\xc3\xa9 col\xc2\xb7labora activament amb la Comunitat Catalana de M\xc3\xa8xic i amb les activitats culturals de l'Orfe\xc3\xb3 Catal\xc3\xa0 de M\xc3\xa8xic._NEWLINE_El 1985 va dissenyar la diplomatura de Corrosi\xc3\xb3 i Protecci\xc3\xb3 de la UNAM, on ha format nombrosos professionals del sector petrolier (PEMEX) i de l'electricitat de M\xc3\xa8xic. Junt amb Javier \xc3\x81vila ha treballat en el desenvolupament de nous \xc3\xa0nodes galv\xc3\xa0nics d'alumini per a la protecci\xc3\xb3 d'estructures submarines, aix\xc3\xad com la millora de l'efici\xc3\xa8ncia d'\xc3\xa0nodes de magnesi per a estructures enterrades. Juntament amb dos investigadors de l'Institut de Recerques El\xc3\xa8ctriques i de la Universitat Aut\xc3\xb2noma de San Luis Potos\xc3\xad, en 1988 va elaborar el Mapa iberoameric\xc3\xa0 de Corrosivitat Atmosf\xc3\xa8rica, afavorit pel Programa Iberoameric\xc3\xa0 de Ci\xc3\xa8ncia i Tecnologia per al Desenvolupament. El 1994 fou nomenat consultor en corrosi\xc3\xb3 de l'Organitzaci\xc3\xb3 Panamericana de Salut._NEWLINE_El 2004 fou nomenat avaluador de convocat\xc3\xb2ries de l'Ag\xc3\xa8ncia de Gesti\xc3\xb3 d'Ajuts Universitaris i de Recerca de la Generalitat de Catalunya. Des de 1977 \xc3\xa9s membre de la Societat Catalana de Qu\xc3\xadmica, dins la Secci\xc3\xb3 de Ci\xc3\xa8ncia de l'Institut d'Estudis Catalans. El 2005 va rebre el Premi Universidad Nacional de la UNAM."